钦定古今图书集成/理学汇编/文学典/第142卷 > 《与陈君举》前人
## 钦定古今图书集成/理学汇编/文学典/第142卷 > 《与陈君举》前人

先人自少豪爽，出语惊人。逾冠中第，更折节读书，慕
为贾谊、陆贽之学。久之，又从龟山杨氏门人问道授
业，践修愈笃。绍兴初，以馆职郎曹与修《神宗正史》、哲、
徽两朝实录，而《於哲录》用力为多，其辨明诬谤、刊正
乖谬之功，具见褒诏。后以上疏诋讲和之失，忤秦相，
去国，补郡不起，奉祠以终。

又　　　　　　　　　　　　　《前人》：

“先人赠告，必已蒙落笔。母妻二告如亦合命词，则前
日失于具禀，今再有恳。”先妣德性纯厚，事姑极孝敬，
祖母性严，先妣能顺适之，治家宽而有法，岁时奉祀，
必躬必亲，抚媵御有恩意，无纤毫嫌忌之意。亡妇先
世自国初时以儒学登高科，其父讳勉之，字致中，绍
兴中尝以布衣召至都堂，与秦丞相议不合而去，东
莱吕舍人所谓“老大多才，十年坚坐”者也。凡此曲折，
得颇见于《词命》，足为泉壤之荣。幸辱矜念，脱或已行，
亦乞刊定。幸甚！幸甚！